KOMISSION PÄÄTÖS,
tehty 14 päivänä maaliskuuta 2005,
päätöksen 2003/526/EY muuttamisesta Saksassa, Ranskassa, Luxemburgissa ja Slovakiassa sovellettavien klassisen sikaruton torjuntatoimenpiteiden osalta
(tiedoksiannettu numerolla K(2005) 600)
(ETA:n kannalta merkityksellinen teksti)
(2005/225/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
sekä katsoo seuraavaa:
(1)
Komissio teki 18 päivänä heinäkuuta 2003 päätöksen 2003/526/EY (2) torjuakseen Belgiassa, Saksassa, Ranskassa ja Luxemburgissa esiintyvää klassista sikaruttoa. Kyseisessä päätöksessä säädettiin tietyistä lisätoimenpiteistä taudin torjumiseksi.
(2)
Klassisen sikaruton tilanne Saksan Rheinland-Pfalzin tietyillä alueilla, Ranskan Mosellen departementissa ja Luxemburgissa on huomattavasti parantunut. Sama koskee myös Slovakian eläinlääkintä- ja elintarvikealan hallintopiirejä Levice, Nitra, Topoľčany, Nové Mesto nad Váhom sekä Púchovin aluetta. Sen vuoksi ei ole enää aihetta soveltaa päätöksellä 2003/526/EY hyväksyttyjä toimenpiteitä näiden alueiden osalta.
(3)
Kun tarkastellaan klassisen sikaruton kokonaistautitilannetta Saksan, Ranskan ja Slovakian muilla alueilla, on paikallaan pidentää päätöksen 2003/526/EY voimassaoloa.
(4)
Päätös 2003/526/EY olisi sen vuoksi muutettava vastaavasti.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/526/EY seuraavasti:
1)
Korvataan 11 artiklassa oleva ilmaisu ”30 päivään huhtikuuta 2005” ilmaisulla ”30 päivään huhtikuuta 2006”.
2)
Korvataan liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä maaliskuuta 2005.